(2)

Prilog VIII. zamjenjuje se sljedećim: „PRILOG VIII. Postupak provjere sukladnosti proizvoda koji provode tijela za nadzor tržišta Dopuštena odstupanja pri verifikaciji utvrđena u ovom Prilogu odnose se samo na provjeru izmjerenih parametara koju provode nadležna tijela države članice i dobavljač ih ne smije upotrebljavati kao dopušteno odstupanje za utvrđivanje vrijednosti u tehničkoj dokumentaciji. Vrijednosti i razredi na oznaci ili u informacijskom listu proizvoda ne smiju biti povoljniji za dobavljača od vrijednosti navedenih u tehničkoj dokumentaciji. Pri provjeri sukladnosti modela proizvoda sa zahtjevima utvrđenima u ovoj Delegiranoj uredbi, nadležna tijela država članica primjenjuju sljedeći postupak na zahtjeve iz ovog Priloga: 1. nadležna tijela države članice provjeravaju samo jednu jedinicu modela; 2. smatra se da je model u skladu s primjenjivim zahtjevima ako: (a) vrijednosti navedene u tehničkoj dokumentaciji u skladu s člankom 5. točkom (b) Direktive 2010/30/EU (prijavljene vrijednosti) i, prema potrebi, vrijednosti upotrijebljene za izračun tih vrijednosti nisu povoljnije za dobavljača od odgovarajućih vrijednosti navedenih u izvješćima o ispitivanju u skladu s podtočkom iii. navedenog članka; i (b) vrijednosti navedene na oznaci i u informacijskom listu nisu povoljnije za dobavljača od prijavljenih vrijednosti i navedeni razred energetske učinkovitosti nije povoljniji za dobavljača od razreda utvrđenog na temelju prijavljenih vrijednosti; i (c) nakon što su nadležna tijela države članice ispitala jedinicu modela, izračunane vrijednosti (vrijednosti odgovarajućih parametara izmjerenih pri ispitivanju i vrijednosti izračunane iz tih mjerenja) u skladu su s odgovarajućim odstupanjima pri verifikaciji navedenima u tablici 2.; 3. ako rezultat iz točke 2. podtočaka (a) ili (b) nije postignut, smatra se da model nije u skladu s ovom Delegiranom uredbom; 4. ako rezultat iz točke 2. podtočke (c) nije postignut, nadležna tijela države članice odabiru tri dodatne jedinice istog modela za ispitivanje; 5. smatra se da je model u skladu s primjenjivim zahtjevima ako je, za te tri jedinice, aritmetička sredina izračunanih vrijednosti u skladu s odgovarajućim odstupanjima navedenima u tablici 2.; 6. ako rezultat iz točke 5. nije postignut, smatra se da model nije u skladu s ovom Delegiranom uredbom; 7. nakon donošenja odluke o neusklađenosti modela u skladu s točkama 3. i 6., nadležna tijela države članice bez odgode dostavljaju sve relevantne informacije nadležnim tijelima ostalih država članica i Komisiji. Nadležna tijela države članice primjenjuju metode mjerenja i izračuna utvrđene u Prilogu VII. Nadležna tijela države članice primjenjuju isključivo dopuštena odstupanja pri verifikaciji utvrđena u tablici 2., a na zahtjeve iz ovog Priloga primjenjuju isključivo postupak opisan u točkama od 1. do 7. Sva druga dopuštena odstupanja, poput onih navedenih u usklađenim normama ili bilo kojoj drugoj metodi mjerenja, ne primjenjuju se. Tablica 2. Dopuštena odstupanja pri verifikaciji Parametri Dopuštena odstupanja pri verifikaciji Potrošnja električne energije u stanju uključenosti Izračunana vrijednost ne smije prelaziti prijavljenu vrijednost za više od 7 %. Potrošnja električne energije u stanju isključenosti/mirovanja Izračunana vrijednost ne smije prelaziti prijavljenu vrijednost za više od 0,10 W. Omjer vršnog osvjetljenja Izračunana vrijednost ne smije biti manja od 60 % vršnog osvjetljenja najsvjetlijeg stanja dok je televizor uključen.”